text: 30.705 @MuseusDeSitges #museuobert
  https://visitmuseum.gencat.cat/ca/museu-del-cau-ferrat
  Us donem la benvinguda al Museu del Cau Ferrat, l'antiga casa i taller del pintor, dramaturg i col·leccionista Santiago Rusiñol. Rusiñol va arribar a Sitges l'octubre del 1891 i s'hi va quedar uns quants mesos. L'estiu del 1893 va adquirir una caseta de pescadors i va encarregar al seu amic arquitecte Francesc Rogent el projecte d'aixecar un espai que li servís de casa i de taller. L'any següent va adquirir la casa del costat i novament Rogent va projectar l'espai tal com el coneixem avui.
  Rusiñol va traslladar la seva col·lecció d'art des del seu taller de Barcelona per disposar-la en aquesta casa. Quan va morir, l'any 1931, a l'edat de setanta anys, va donar la casa i les seves col·leccions a la vila de Sitges.
  La casa està formada per dues plantes amb funcions ben diferenciades. La planta baixa conserva les característiques de l'arquitectura popular, i el primer pis, d'estil neogòtic modernista, és un espai diàfan dedicat a mostrar les col·leccions.